Maria CERNĂTESCU (gds.ro)
Ce salarii au angajații din Primăria Craiova, dar și direcțiile și instituțiile subordonate, adică angajații plătiți din fonduri publice? Nivelul veniturilor salariale nu trebuie să depășească nivelul indemnizaţiei lunare a funcţiei de viceprimar sau, după caz, a indemnizaţiei lunare a vicepreşedintelui consiliului judeţean.
"Sub autoritatea Consiliului Local al Municipiului Craiova sunt organizate şi funcţionează un număr de cinci servicii publice de interes local, cu personalitate juridică, asigurând servicii în unele dintre domeniile de activitate prevăzute de OUG 57/2019 privind Codul Administrativ, cu modificările şi completările ulterioare, respectiv: -Poliţia Locală a Municipiului Craiova; -Direcţia Generală de Asistenţă Socială Craiova; -Serviciul Public Management Spitale şi Cabinete Medicale din Municipiul Craiova; -Creşa Craiova, -Sport Club Municipal Craiova, cărora Consiliul Local al Municipiului Craiova le asigură, potrivit competenţelor sale, cadrul necesar funcţionării acestora în condiţiile legii".
Secretarul general al primăriei va avea începând din această lună un salariu de bază de 16.830 de lei, în timp ce un șef de serviciu are un salariu de bază de 11.610 de lei. Un director executiv din cadrul primăriei primește un salariu de bază de 14.111 de lei/lună. Un șef de serviciu, angajat în primărie câștigă un salariu de bază de 11.610 de lei. În cazul unui auditor, angajat în primărie, salariul diferă în fucnție de gradul pe care acesta îl are. Un auditor cu grad superior primește un salariu de bază între 8.755 de lei și 7.937 de lei, în funcție de gradație.
Un consilier juridic cu cea mai înaltă gradație are un salariu de bază de 8.303 de lei/lună. În cazul unui referent, cel mai mare salariu de bază este de 6.567 de lei, iar cel mai mic este de 3.462 de lei/lună, când acesta este debutant. Cele mai mici salarii din administrație le au îngrijitorii, muncitorii calificați și necalificați. Un îngrijitor are un salariu de 4.172 de lei, iar un muncitor necalificat primește un salariu de bază de 4.109 de lei .
Cât câștigă un polițist local
Un funcționar public, în speță directorul Direcției generale de asistență socială, precum și directorul Poliției Locale Craiova au un salariu de bază de 14.111 de lei. Un șef de serviciu, angajat fie în cadrul direcției, fie al poliției locale primește un salariu de bază de 11.610 de lei. Dintre personalul contractual, cel mai mare câștig îl are un director, 12.333 de lei. Cel mai mic salariu de bază îl are un muncitor necalificat, 3.300 de lei. Unii dintre angajați pot beneficia de majorări salariale de 10% și chiar 50% din salariu de bază, dacă exercită activitate de control financiar sau deţine titlul ştiinţific de doctor. Un polițist local câștigă un salariu de bază 5.835 de lei, iar unul debutant, 3.462 de lei.
Directorii din spitalele subordonate Primăriei Craiova au un salariu de bază între 12.333 de lei și 11.610 de lei. Un consilier juridic, un referent de specialitate sau un auditor sunt plătiți cu un salariu de bază de 7.072 de lei. Pentru un debutant salariul de bază se înjumătățește, ajunge la 3.868 de lei. Aceste salarii de bază, aferente funcţiilor din cadrul familiei ocupaţionale "Administraţie", utilizate în aparatul de specialitate al Primarului Municipiului Craiova, vor fi acordate începând cu luna martie 2024, după ce vor fi aprobate de Consiliul Local.